Anzjana  żvelta ta’ 81 sena hija l-aqwa xempju ta’ anzjanità attivita. Annie Galea għadha tmexxi bi professjonalità kbira Guest House fil-Belt Valletta li din l-gimgħa stess l-impenn tagħha gie rikonoxxut mill-Awtorita Maltija tat-Turizmu fil-premjijiet annwali lil-lukandiera għas-servizz tagħhom. Annie Galea ilha tmexxi Asti Guesthouse fil-Belt Valletta li tinsab fi Triq Sant’Ursola għal aktar minn 30 sena. Hija stqarret magħna li t-18-il sodda li fiha din il-guesthouse ikunu mimlijin kważi dejjem matul is-sena kollha u hija popolari ma’ turisti Franċizi u Ġermanizi. Minkejja li għandha 81 sena, Annie għadha tmexxi l-guest house flimkien ma’ membri tal-familja tagħha. “Inħossni għadni tajba u m’għandix għalfejn ma nagħmilhiex dil-bicca tax-xogħol…  Noqgħod hawn u filgħodu nqum, nagħmel il-breakfast, u nservi lin-nies il-breakfast,” saħqett Annie. Bintha, Christine Bundy qalet lil TVM li ommha għadha tippreferi tieħu l-prenotazzjonijiet permezz tat-telefown mingħand turisti, filwaqt li għadha tieħu ħsieb ukoll ix-xogħol amministrattiv tal-guesthouse.  Stqarret li huwa ta’ sodisfazzjon li fiha marru joqogħdu saħansitra turisti distinti bħalma huma mużiċisti, periti u professjonisti oħra li jżuru Malta fuq xogħol. Għalkemm lukanda żgħira li toffri biss “bed and breakfast” għandha faxxinu għar-residenti għax hija dar ta’ 400 sena li ġiet rinnovata u għandha xeni mill-isbaħ tal-Port il-Kbir. L-impenn tas-Sinjura Galea, li kompliet twettaq il-ħolma ta’ żewgha wara mewtu fl-1999, gie ppremjat fil-jiem li għaddew waqt iċ-ċerimonja tal-għoti tal-iSTAR Awards 2013, organizzata mill-Awtorita’ Maltija tat-Turizmu, l-MTA. Hija ngħatat rikonoxximent speċjali għall-impenn tagħha bħala s-sid tal-guesthouse li għadha toperaha sal-lum. “Għalija jfisser ħafna.  Jiena mara daqsxejn kbira.  Għandi 81.  Irrid naħdem ħafna għal hawn allura nieħu pjaċir nagħmel dan ix-xogħol.”